ยังไม่เจอพระชั้นผู้ใหญ่พันเงินวัด ออมสิน ยืนยัน (คลิป)
เจ้าคณะชนแดนโดนแฉตุ๋นด้วย,ตำรวจ บก.ป.ป.ป.เตรียมส่งสำนวนคดีเงินทอนวัดลอตสอง ผู้ต้องหา 19 คน มีทั้งพระชั้นผู้ใหญ่และฆราวาส ให้ ป.ป.ช. ชี้มูลความผิดแล้ว ในวันที่ 26 ก.ย. ออมสิน ชีวะพฤกษ์ ระบุนายกฯสั่งการเองให้สืบหาตัวคนผิดมาลงโทษ ยังไม่พบพระชั้นผู้ใหญ่ใน มส.เข้ามาเกี่ยวข้อง ส่วนพระที่ถูกแจ้งข้อหาอาจถูกออกหมายจับหากไม่มาพบตามหมายเรียกของตำรวจ ขณะที่ชาวบ้านใน อ.ชนแดน จ.เพชรบูรณ์ แฉโดนพระครูกิตติพัชรคุณ เจ้าคณะอำเภอชนแดน 1 ในผู้ต้องหาคดีเงินทอนวัด ตุ๋นเอาเงิน 2 แสนบาท อ้างฝากหลานเข้าโรงเรียนช่างฝีมือทหารได้,จากกรณี พล.ต.ต.กมล เหรียญราชา ผบก.ป.ป.ป. สั่งการให้ตำรวจในสังกัดลุยตรวจสอบคดีทุจริตเงินทอนวัด ลอตสอง เป็นการทุจริตงบอุดหนุน 3 ประเภท ประกอบด้วย งบอุดหนุนบูรณปฏิสังขรณ์วัดและพัฒนาวัด งบอุดหนุนส่งเสริมการเผยแผ่พระพุทธศาสนา และงบอุดหนุนการศึกษาพระปริยัติธรรม แผนกสามัญศึกษา-แผนกธรรม-แผนกบาลี รวม 23 วัด ระหว่างปี 55-60 ความเสียหาย 141 ล้านบาท จากงบอุดหนุนที่ให้ไป 181 ล้านบาท มีผู้ต้องหา 19 คน 1 ในนั้นมีนายพนม ศรศิลป์ อดีต ผอ.สำนักงานพระพุทธศาสนาแห่งชาติ (พศ.) และพระชั้นผู้ใหญ่ 4 รูป รวมอยู่ด้วย,ความคืบหน้า ที่กองบังคับการปราบปรามการกระทำความผิดเกี่ยวกับการทุจริตและประพฤติมิชอบ (บก.ป.ป.ป.) เมื่อเวลา 12.00 น. วันที่ 25 ก.ย. พ.ต.อ.วรายุทธ สุขวัฒน์ธนกุล รอง ผบก.ป.ป.ป. เปิดเผยว่า หลังจากที่ พล.ต.ต.กมล เหรียญราชา ผบก.ป.ป.ป. ส่งตำรวจ กก.4 บก.ป.ป.ป. ไปพบพระครูกิตติพัชรคุณ เจ้าอาวาสวัดลาดแค จ.เพชรบูรณ์ และเจ้าคณะอำเภอชนแดน แต่ไม่พบตัว วันนี้จึงออกหนังสือเชิญพระครูกิตติพัชรคุณ และพระสงฆ์อีก 3 รูป ประกอบด้วย พระราชรัตนมุนี เลขาสมเด็จพระพุทธชินวงศ์ เจ้าคณะหนกลาง ผู้ช่วยเจ้าอาวาส วัดพิชยญาติการามฯ ย่านคลองสาน กทม. พระเทพเสนาบดี เจ้าอาวาสวัดกวิศรารามฯ ต.ท่าหิน อ.เมืองลพบุรี และปัจจุบันดำรงตำแหน่ง เจ้าคณะจังหวัดลพบุรี และพระครูวิสุทธิวัฒนกิจ ผู้ช่วยเจ้าอาวาส วัดราชสิทธารามฯ ย่านบางกอกใหญ่ กทม. ให้มารับทราบข้อกล่าวหา ในข้อหาผิดตาม ม.147 ฐานเป็นเจ้าหน้าที่ใช้อำนาจหน้าที่เบียดบังทรัพย์เป็นของตนเองฯ ม.157 ฐานละเว้นการปฏิบัติหน้าที่ โดยมิชอบฯ ม.68 การให้ความสะดวก สนับสนุนให้ผู้อื่นกระทำความผิดฯ,นอกจากนี้ บก.ป.ป.ป. ยังส่งหนังสือไปยัง มหาเถรสมาคม (มส.) และสำนักงานพระพุทธศาสนา (พศ.) เพื่อรายงานให้ฝั่งสงฆ์ทราบด้วย ขณะนี้พนักงานสอบสวนแจ้งข้อกล่าวหาไปแล้ว 6 คน จากทั้งหมด 19 คน ยังไม่มีผู้ใดติดต่อเดินทางมารับทราบข้อกล่าวหา ในวันที่ 26 ก.ย. เวลา 13.00 น. พล.ต.ต.กมล เหรียญราชา ผบก.ป.ป.ป. พร้อมชุดพนักงานสอบสวน จะเดินทางนำสำนวนคดีเงินทอนวัดลอต2 ไปส่งให้สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ดำเนินการชี้มูลความผิดตามขั้นตอน พ.ต.อ.วรายุทธระบุ,ที่ทำเนียบรัฐบาล นายออมสิน ชีวะพฤกษ์ รมต.ประจำสำนักนายกรัฐมนตรี ฐานะกำกับดูแลสำนักงานพระพุทธศาสนาแห่งชาติ (พศ.) กล่าวถึงเรื่องนี้ว่า พล.อ.ประยุทธ์ จันทร์โอชา นายกรัฐมนตรีต้องการให้เดินหน้าคดีเงินทอนวัด เริ่มจากภายในคือคนของ พศ.ก่อน จากนั้นค่อยสืบสวนออกไปว่ามีพระสงฆ์ หรือฆราวาสเกี่ยวข้องอย่างไร ทราบว่า นอกจากนายพนม ศรศิลป์ และนายนพรัตน์ เบญจวัฒนานันท์ อดีต ผอ.พศ.แล้ว ยังมีเจ้าหน้าที่ พศ.อีกหลายคนเกี่ยวข้อง ในส่วนพระสงฆ์ที่มีชื่อเกี่ยวข้องนั้น ทาง บก.ป.ป.ป.แจ้งข้อหาแล้ว เตรียมออกหมายจับตามขั้นตอนหากพระสงฆ์ที่ถูกแจ้งข้อหาไม่มาพบพนักงานสอบสวนตามหมายเรียก ส่วนกระแสข่าวมีพระชั้นผู้ใหญ่ในมหาเถรสมาคม (มส.) เข้ามาเกี่ยวข้องนั้น เท่าที่ทราบยังไม่พบหลักฐานเข้ามาเกี่ยวข้องแต่อย่างใด,ด้านนายกนก แสนประเสริฐ รอง ผอ.พศ. รักษาราชการแทน ผอ.พศ. กล่าวว่า ตามที่ทางสำนักงานการตรวจเงินแผ่นดิน (สตง.) ดำเนินการตรวจสอบพบความผิดปกติ 30 วัด เป็นวัดในพื้นที่ต่างจังหวัดทั้งหมด มีผู้เกี่ยวข้อง 13 คน และพระสงฆ์ระดับพระครู 2 รูปนั้น ขณะนี้ พศ.ตั้งคณะกรรมการสอบสวนวินัยร้ายแรงกับข้าราชการ พศ. ที่เข้าไปมีส่วนเกี่ยวข้องที่มีอยู่ 5 ราย เป็นระดับ ผอ.สำนักงานพระพุทธศาสนาจังหวัด (พศจ.) และระดับ ผอ.กอง ส่วนอดีตข้าราชการ พศ.ที่เกษียณอายุราชการไปแล้ว ทาง พศ.จะต้องดำเนินคดีตามกฎหมาย นอกจากนี้ รายชื่อที่ สตง.ส่งมานั้นพบรายชื่อของอดีตข้าราชการพศ. ที่ย้ายไปสังกัดหน่วยงานอื่น ประกอบด้วย น.ส.ประนอม คงพิกุล ที่ถูกย้ายไปสังกัดสำนักงานคณะกรรมการข้าราชการพลเรือน (ก.พ.) และนายพนม ศรศิลป์ ที่ถูกย้ายไปสังกัดสำนักนายกรัฐมนตรีนั้น พศ.ทำหนังสือแจ้งไปถึง 2 หน่วยงานให้รับทราบแล้ว ในส่วนของ ก.พ.ได้ทำหนังสือตอบกลับมายัง พศ.แล้วว่าจะร่วมกับ พศ. ตั้งกรรมการสอบวินัยร้ายแรงกับ น.ส.ประนอม เนื่องจาก น.ส.ประนอมปัจจุบันเป็นข้าราชการสังกัด ก.พ.,นายกนกกล่าวต่อด้วยว่า ส่วนที่พนักงานสอบสวน บก.ป.ป.ป.แจ้งข้อกล่าวหากับพระเถระ 4 รูปนั้น ขณะนี้ทาง พศ.ยังไม่ได้รับการแจ้งสำนวนจาก บก.ป.ป.ป. คงต้องรอความชัดเจนอีกครั้งตามหลักการแล้วต้องส่งสำนวนมาให้ทาง พศ.รับทราบด้วย ทั้งนี้หากแจ้งสำนวนมายัง พศ.และมีพระภิกษุเข้าไปเกี่ยวข้อง พศ.ต้องทำหน้าที่อำนวยความสะดวกในเรื่องข้อกฎหมาย รวมถึงจะให้ฝ่ายนิติกรเข้าไปดูแลด้านคดีด้วย,วันเดียวกัน ผู้สื่อข่าวเดินทางไปที่วัดลาดแค ต.ลาดแค จ.เพชรบูรณ์ หลังจากตำรวจ บก.ป.ป.ป. แจ้งความผิด 3 ข้อหาตาม ม.86 ม.147 และ ม. 157 กับพระครูกิตติพัชรคุณ เจ้าอาวาส และเจ้าคณะอำเภอชนแดน ในคดีเงินทอนวัด เบื้องต้นยังไม่พบพระครูกิตติพัชรคุณ ขณะที่ลูกศิษย์นำผ้าตาข่ายสีเขียวมาล้อมรอบกุฏิพระครูกิตติพัชรคุณ ภายในวัดมีพระสงฆ์เพียงไม่กี่รูป บรรยากาศเป็นไปด้วยความเงียบเหงา ชาวบ้านที่อยู่บริเวณหน้าวัด เปิดเผยว่า ปกติภายในวัดจะมีรถหลายคันเข้า-ออก แต่วันนี้รถทั้งหมดหายไปพร้อมกับสิ่งของบางอย่างภายในวัด คาดย้ายไปที่วัดแห่งหนึ่งในพื้นที่ จ.พิจิตร ขณะที่นางจาระนัย พรมรักษา อายุ 55 ปี อยู่บ้านเลขที่ 6/2 หมู่ 9 ต.ลาดแค อ.ชนแดน จ.เพชรบูรณ์ ระบุด้วยว่าเคยถูกพระครูกิตติพัชรคุณหลอกว่าสามารถช่วยให้หลานชายเข้าโรงเรียนช่างฝีมือทหารได้ แลกกับเงิน 2 แสนบาท แต่หลานชายไม่สามารถเข้าเรียนได้ เมื่อทวงถามเงินถูกบ่ายเบี่ยงมาตลอด ต่อมาผู้สื่อข่าวเดินทางไปที่สำนักพระพุทธศาสนาจังหวัดเพชรบูรณ์ เพื่อตามความคืบหน้าคดี แต่เจ้าหน้าที่แจ้งว่าไม่สามารถให้ข้อมูลได้,ที่อนุสรณ์สถานพุทธวรญาณ (โรงเรียนวินิต แห่งที่ 2) ต.โพธิ์เก้าต้น อ.เมืองลพบุรี พระเทพเสนาบดี (พระราชพุทธิวราภรณ์) เจ้าอาวาสวัดกวิศรารามราชวรวิหาร ต.ท่าหิน อ.เมืองลพบุรี เจ้าคณะจังหวัดลพบุรี ให้สัมภาษณ์ว่า จนถึงขณะนี้ยังไม่มีเจ้าหน้าที่เดินทางมาแจ้งข้อหา เมื่อวันที่ 2 ก.ค. มีเจ้าหน้าที่มาตรวจสอบแล้ว ครั้งหนึ่ง ให้ฝ่ายกฎหมายของวัดมอบเอกสารต่างๆให้ไปตรวจสอบแล้ว ยืนยันเรื่องเงินสนับสนุนบูรณะวัดทำตามขั้นตอนและระเบียบราชการทุกอย่าง พร้อมที่จะเดินทางไปให้รายละเอียดกับตำรวจ หากมีหนังสือแจ้งมา
ตำรวจ บก.ป.ป.ป.เตรียมส่งสำนวนคดีเงินทอนวัดลอตสอง ผู้ต้องหา 19 คน มีทั้งพระชั้นผู้ใหญ่และฆราวาส ให้ ป.ป.ช. ชี้มูลความผิดแล้ว ในวันที่ 26 ก.ย. ออมสิน ชีวะพฤกษ์ ระบุนายกฯสั่งการเองให้สืบหาตัวคนผิดมาลงโทษ
ข่าวหน้า 1,ทุจริตเงินทอนวัด,พระชั้นผู้ใหญ่,ออมสิน ชีวะพฤกษ์,งบอุดหนุนวัด,ข่าวทั่วไป